Anzjana Taljana ta' 101 sena jaqbadha l-Covid-19 għat-tielet darba
Maria Orsingher, anzjana Taljana ta' 101 sena, qabadha l-coronavirus għat-tielet darba wara li diġà għelbitu darbtejn. Il-ġurnali Taljani rrappurtaw li lil din l-anzjana, qabadha l-coronavirus għall-ewwel darba fl-ewwel mewġa tal-pandemija tal-Covid-19. Wara li fieqet, f'Settembru reġa' qabadha. Iddaħħlet l-isptar Morelli f'Sondalo, iżda rnexxielha tegħleb il-virus għal darb'oħra u toħroġ mill-isptar f'saħħitha. Iżda issa reġa' qabadha l-virus. Madankollu, il-ħaddiema fid-dar fejn toqgħod hi qalu li issa tinsab tajba, u qed tiekol id-doppju ta' li kienet tiekol qabel. M'għandha l-ebda sintomi u hi l-unika persuna ġor-residenza li qabadha l-virus. Maria għalqet 101 sena f'Lulju li għadda. Hija għandha tlett ibniet. Oriġinarjament, hija minn Gaggio, raħal żgħir f'Ardenno, iżda fl-2009, marret toqgħod ma' waħda minn uliedha f'Buglio, fil-provinċja ta' Sondrio. Ilha toqgħod ġo dar tal-anzjani għal sitt snin. Hija għexet fi żmien l-influwenza Spanjola u t-Tieni Gwerra Dinjija.